Natur- og miljøvernlisten

Natur- og miljøvernlisten var en lokal liste som stilte til valg i Oslo kommune.

Noen av initiativtagerne var kunstneren Adolph Denis Horn, legen og jazzmusikeren Fred Lange-Nielsen, arkitekten P.A.M. Mellbye, ingeniøren Lars Eie og aktivisten Ulf Christensen. Filosofen Arne Næss så på Natur- og miljøvernlisten som en «midlertidig partidannelse» for å få andre partier til å konkurrere om miljøbevisste velgere.

Natur- og miljøvernlisten var ment å favne politisk bredt og hadde ikke noe bestemt program. Listeforslaget inneholdt mange kjente navn, hvorav mange bad seg fritatt eller viste seg ikke å være valgbare.

Ved kommunevalget i 1971 fikk listen 3 836 stemmer og ett mandat i bystyret for perioden 1972–1975. Både Arne Næss og Hallvard Rieber-Mohn bad seg fritatt, så Sverre M. Fjelstad trådte inn i bystyret med Lars Eie som vara. Det ble dannet en arbeidsgruppe for å bistå bystyrerepresentanten. Listen fikk også flere utvalgsverv. Listen inngikk ikke i noe flertall i bystyret, men stemte med sentrumspartiene ved konstitueringen. P.A.M. Mellbye møtte senere i bystyreperioden.

Natur- og miljøvernlisten fikk 2 325 stemmer ved valget i 1975 og mistet sitt mandat.

 Referanser 

Kategori:Lokale politiske partier i Norge
Kategori:Grønne politiske partier
Kategori:Politiske partier etablert i 1971
Kategori:1971 i Norge